Birt þann 9. júní , 2018 | Höfundur : Bjarki Þór Jónsson Á E 3 kynningu EA Games í ár voru meðal annars birt ný sýnishorn úr stórleikjunum Battlefield V og Anthem . Þær nýjungar sem kynntar voru til sögunnar fyrir fyrstu persónu skotleikinn Battlefield V voru þær að nú geta spilarar hoppað í gegnum glugga og fært stærri vopn til á milli staða , auk þess verður hægt að eyðileggja nánast hvað sem er í umhverfi leiksins . Spilarar fá einnig svigrúm til að breyta ( costumize ) persónum sínum og farartækjum . Einnig verður að finna Battle Royale fjölspilunarhluta í leiknum þar sem leikmenn berjast til síðasta blóðdropa líkt og þekkist í leikjum á borð við Fortnite . Battlefield V er væntanlegur í verslanir 19. október á þessu ári . Við fengum að sjá nýtt sýnishorn úr Anthem en á E 3 í fyrra voru sýnd tvö sýnishorn úr leiknum ; stutt kitla og lengra sýnishorn . Í Anthem hefur spilarinn það markmið að kanna svæðin í kring um sitt heimasvæði , og vernda mannkynið ! Hver persóna klæðist „ power suit “ sem hægt er að breyta og aðlaga . Búningurinn virkar sem brynja , inniheldur vopn og þotubagga . Þessi þriðju persónu hasar - skotleikur er væntanlegur í verslanir fyrri hluta árs 2019 .